Unsen vruntliken grut unde wat wii gudes vormogen umme juwen willen alletiit tovorn. Ersame, vorsichtige, leve her Cristern, besunderge vrunt unde gude nabur. Juwer ersamicheit breve, uns gesant bii desseme jegenwordigen juwen boden, hebbe wii in ghiffte disses breves lefliken untfangen unde wol vornomen, in den juwe ersamicheit beroret von den twen schepen, de van den jwen den van Revall vor der Narwemunde zin genomen, dar gud mede inne sal zin gewesen, dat to Lubke zall thobohoren, unde wo de van Revall dar entegen zolen wedder beide lude unde gud, dat in Sweden tho Wiiborch to hues behoret, in der stad to Revall besat unde besperret hebben etc., unde ok van olden schelingen gewant twischen jw unde den van Revall, unde ok van einer tosampnekominge umme der vorgescreven schelinge willen der unsirn mit juwen egenen personen unde der juwen etc. Ersame, leve her Cristern, [leve vrunt] unde besunderge gude nabur. De tiit der tosampnekominghe, alze de jwe leve in juwen breve hefft vorramet, konnen de unsirn, de wii darhen gerne sendeden, mit nichte afflanghen, alse juwe werdicheit dat zulven woll mach irkennen. So en kunne wii ok darinne nicht entliken besluten noch beleven, it geschee denne mit der gemeinen unsir gebediger rade unde vulbort, de wii, offt God will, to eneme gemenen unsen cappittell noch vor sunte Jacobs dage negestvolgende denken bii enander to hebbende umb der unde anderer sake willen unde mit en denne ens to werdende, umme der vorgescreven sake unde schelinge willen an juwe werdicheit to sendende upp enen nemliken dach twschen unsir beiden vrowen dage negestvolgende, de den juwer leve van uns wol zall vorkundiget werden. De stede beider parte opp denzulven dach der tosampnekominghe sette wii denne to juwer leve, wor de beiden parten allirbequemest zin wert, unde bidde juwe ersamen leve mit vruntlikem vliite unde bogere, dat gii de vorbenomeden sake unde schelinge so lange in guder dult, leve unde vruntschopp wille bestaen laten, unde dat dat gud, dat de juwen genomen unde ok de van Revall besatt unde besperret hebben, so lange to beiden parten in guder vorwaringhe geholden unde bewaret werde. Wii hopen to Gode unde getruwen des gentzliken, dat denne alle zake unde schelinge gewant tuschen beiden parten woll leffliken zole gevlegen unde to eneme gantzen gruntliken ende hengelecht werden. Gegeven to Riige des sunavendes negest na Viti unde Modesti anno etc. xxix.